Aftaler om hjemsendelser

Hjem uden løn

Aftaler indgået mellem blandt andre 3F og Dansk Industri og Dansk Erhverv betyder, at virksomhederne kan hjemsende ansatte uden løn for de timer, hvor de er hjemsendt. I stedet for at få løn skal de ansatte melde sig som arbejdsløse og søge dagpenge eller kontanthjælp, hvis de hjemsendes i henhold til organisationernes aftaler. Når situationen er normal igen, skal medarbejderne genoptage deres arbejde i virksomhederne.

Hjem med løn

Regeringen har efterfølgende indgået en stor trepartsaftale med Dansk Arbejdsgiverforening og Fagbevægelsens Hovedorganisation. Aftalen giver virksomheder ret til at få lønkompensation for 75-90 procent af medarbejderens løn, dog op til 26.000 kroner om måneden. Aftalen løber i tre måneder fra 9. marts til 9. juni. Aftalen indebærer, at virksomheder ikke må fyre medarbejdere, hvis de får lønkompensation til hjemsendte.